pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-รองปลัด สธ.เยี่ยมครอบครัวพยาบาลผู้เสียชีวิตและผู้ได้รับบาดเจ็บที่ รพ.บุรีรัมย์
วันพุธที่ 17 ตุลาคม 2561
รองปลัด สธ.เยี่ยมครอบครัวพยาบาลผู้เสียชีวิตและผู้ได้รับบาดเจ็บที่ รพ.บุรีรัมย์
รองปลัดกระทรวงสาธารณสุขลงพื้นที่ เยี่ยมให้กําลังใจครอบครัวผู้เสียชีวิตและผู้ได้รับบาดเจ็บ ในระหว่างปฏิบัติหน้าที่ส่งต่อผู้ป่วยไปรับการรักษาที่โรงพยาบาลบุรีรัมย์เกิดอุบัติเหตุเฉี่ยวชนกับรถกระบะ ผู้บาดเจ็บทุกรายมีอาการดีขึ้น พยาบาลที่บาดเจ็บยังคงรักษาตั
รองปลัดกระทรวงสาธารณสุขลงพื้นที่ เยี่ยมให้กําลังใจครอบครัวผู้เสียชีวิตและผู้ได้รับบาดเจ็บ ในระหว่างปฏิบัติหน้าที่ส่งต่อผู้ป่วยไปรับการรักษาที่โรงพยาบาลบุรีรัมย์เกิดอุบัติเหตุเฉี่ยวชนกับรถกระบะ ผู้บาดเจ็บทุกรายมีอาการดีขึ้น พยาบาลที่บาดเจ็บยังคงรักษาตัวในหอผู้ป่วยหนัก
วันนี้ (17 ตุลาคม 2561) ที่โรงพยาบาลบุรีรัมย์ นายแพทย์ประพนธ์ ตั้งศรีเกียรติกุล รองปลัดกระทรวงสาธารณสุข ได้รับมอบหมายจากนายแพทย์สุขุม กาญจนพิมาย ปลัดกระทรวงสาธารณสุข ลงพื้นที่ติดตามเยี่ยมให้กําลังใจครอบครัวพยาบาลผู้เสียชีวิตและผู้ได้รับบาดเจ็บ จากเหตุรถพยาบาลฉุกเฉินประสบอุบัติเหตุระหว่างส่งต่อผู้ป่วยจากโรงพยาบาลประโคนชัย ไปยังโรงพยาบาลบุรีรัมย์ กล่าวว่า จากการเข้าเยี่ยมพยาบาลที่ได้รับบาดเจ็บที่หอผู้ป่วยหนัก ซึ่งได้รับการผ่าตัดเอาเลือดออกสมองเรียบร้อยแล้ว และผ่าตัดม้ามเนื่องจากม้ามฉีก ขณะนี้อาการปลอดภัยแล้ว แต่ยังคงรักษาตัวอยู่ในหอผู้ป่วยหนัก ได้กําชับให้แพทย์ให้การดูแลรักษาอย่างใกล้ชิด พร้อมให้กําลังใจและให้ทีมสุขภาพจิตเร่งเยียวยาจิตใจ สําหรับผู้ป่วยส่งต่อคลอด แม่และลูกปลอดภัย ส่วนญาติผู้ป่วยที่มีอาการบาดเจ็บทางสมองเล็กน้อย ไม่ต้องผ่าตัด รอสังเกตอาการ กระดูกส้นเท้าและข้อเท้าหัก ได้รับการรักษา อาการดีขึ้นแล้ว ย้ําขอให้โรงพยาบาลทุกแห่งปฏิบัติตามมาตรการป้องกันการเกิดอุบัติเหตุของรถพยาบาล ของกระทรวงสาธารณสุขอย่างเคร่งครัด
สําหรับเรื่องคดีความให้เป็นหน้าที่ของเจ้าหน้าที่ตํารวจดําเนินการ โดยให้ทางสํานักงานสาธารณสุขจังหวัดบุรีรัมย์ติดตามประสานความร่วมมืออย่างใกล้ชิด เหตุการณ์ดังกล่าวเป็นสิ่งที่ไม่มีใครอยากให้เกิดขึ้น ฝากถึงผู้ใช้รถใช้ถนนให้ขับขี่ด้วยความระมัดระวัง มีสติ ขับรถด้วยความไม่ประมาท ใช้ความเร็วตามที่กฎหมายกําหนด พักผ่อนให้เพียงพอก่อนขับรถหรือเดินทางไกลเมื่อรู้สึกง่วง อ่อนเพลีย เหนื่อยล้า ควรหยุดพักทันทีหรือเปลี่ยนคนขับ ไม่ดื่มเครื่องดื่มแอลกอฮอล์ รวมทั้งยาที่ทําให้ง่วงซึม เช่นยาแก้แพ้ ยาลดน้ํามูกปฏิบัติตามกฎหมายจราจรอย่างเคร่งครัด ไม่แซงหรือเปลี่ยนช่องการจราจรอย่างกะทันหัน เพื่อป้องกันการเกิดอุบัติเหตุ
*********************************17 ตุลาคม 2561
รัฐบาลไทย-ข่าวทำเนียบรัฐบาล-กระทรวงศึกษาธิการปรับหลักสูตรผลิตครู เน้นจบมามีคุณภาพ มีอัตรารองรับ
วันศุกร์ที่ 11 พฤษภาคม 2561
กระทรวงศึกษาธิการปรับหลักสูตรผลิตครู เน้นจบมามีคุณภาพ มีอัตรารองรับ
กระทรวงศึกษาธิการปรับหลักสูตรผลิตครู เน้นจบมามีคุณภาพ มีอัตรารองรับ
วันนี้ (10 พฤษภาคม 2561) เวลา 13.30 น. ณ ตึกภักดีบดินทร์ ทําเนียบรัฐบาล นางวัฒนาพร ระงับทุกข์ รองปลัดกระทรวงศึกษาธิการ เปิดเผยถึงการความคืบหน้าการดําเนินการด้านการศึกษา ของกระทรวงศึกษาธิการ ภายใต้กิจกรรม “สื่ออยากรู้ รัฐบาลอยากเล่า” ว่า กระทรวงศึกษาได้ดําเนินโครงการจัดหาครูดี ครูเก่ง ซึ่งเป็นการผลิตครูเพื่อพัฒนาท้องถิ่นในระยะ 10 ปี ซึ่งเป็นการจัดหาครูเก่ง ครูดี เข้าสู่วิชาชีพครูตามกรอบอัตรากําลังที่ว่างลง เน้นผลิตครูตามจํานวนที่จํากัด เน้นคุณภาพของผู้เรียน เมื่อจบมาแล้วสามารถบรรจุเข้ารับราชการในตําแหน่งครูผู้ช่วยตามกรอบอัตราที่ว่างลงได้ทันที เพื่อลดอัตราไม่ให้คนเรียนครูมากเกินจํานวนที่ต้องการ และผลิตครูได้ตรงกับสาขาตําแหน่งที่มีอัตรารองรับ โดยในปีงบประมาณ 2559 ทางกระทรวงศึกษาได้บรรจุครูที่จบการศึกษาแล้วประมาณสี่พันกว่าคน และในปีงบประมาณ 2560 ได้บรรจุไปแล้วสามพันกว่าคน
รองปลัดกระทรวงศึกษาธิการ กล่าวต่อไปว่า ปัจจุบันข้าราชการครูทั้งหมดที่ได้รับการบรรจุนั้น ผ่านการคัดเลือกมาจาก 3 ช่องทางหลัก ได้แก่ 1. การสอบคัดเลือกซึ่งดําเนินการเปิดสอบและบรรจุโดยสํานักงานเขตพื้นที่การศึกษา 2. เปิดโอกาสให้พนักงานราชการสอบบรรจุเป็นข้าราชการครู โดยให้โควต้า 25 เปอร์เซ็นต์ของอัตราเกษียณในแต่ละปี และ 3.ได้จากโครงการผลิตครูพันธุ์ใหม่ ซึ่งรัฐบาลให้ทุนเด็กเก่ง ดีมาเรียนรู้หลักสูตร 5 ปี และบรรจุเป็นข้าราชการครูหลังสําเร็จการศึกษา
นอกจากนี้ ทางกระทรวงศึกษาธิการได้มีการปรับหลักเกณฑ์และวิธีการให้ข้าราชการครูและบุคลากรทางการศึกษา ตําแหน่งครู มีวิทยฐานะและเลื่อนวิทยฐานะ เพื่อพัฒนาครูให้เชื่อมโยงกับระบบวิชาชีพครู และหลักเกณฑ์วิทยะฐานะ มีการประกาศหลักเกณฑ์ วิธีการ องค์ประกอบของหลักสูตร โดยสถาบันคุรุพัฒนา สํานักงานคณะกรรมการการศึกษาขั้นพื้นฐาน (สพฐ.) เป็นผู้อนุมัติหลักสูตร และให้ครูเลือกหลักสูตรเข้าสู่การพัฒนา แทนจากเดิมเปิดหลักสูตรตามทั่วไปตามส่วนภูมิภาคต่าง ๆ ทั้งนี้ เพื่อให้มีหลักเกณฑ์ ครบถ้วน ชัดเจนมากยิ่งขึ้น พร้อมกันนี้ สพฐ. ได้จัดสรรงบประมาณสําหรับอบรมพัฒนาครู จํานวน 10,000 บาทต่อคนต่อปี เพื่อให้ครูได้เลือกหลักสูตรที่จะพัฒนาตนเองได้ตามความต้องการ โดยครูที่มีความสนใจสามารถประสานขอรับงบประมาณสําหรับการอบรม ได้ที่สํานักงานเขตพื้นที่การศึกษาทุกแห่ง ตั้งแต่บัดนี้เป็นต้นไป
---------------------------------------------------
รัฐบาลไทย-ข่าวทำเนียบรัฐบาล- พม. จัดงาน “ฌาปนกิจศพผู้สูงอายุ ประจำปี 2560
วันพฤหัสบดีที่ 23 มีนาคม 2560
พม. จัดงาน “ฌาปนกิจศพผู้สูงอายุ ประจําปี 2560
พม. จัดงาน “ฌาปนกิจศพผู้สูงอายุ ประจําปี 2560" ของศูนย์พัฒนาการจัดสวัสดิการสังคมผู้สูงอายุบ้านบางแค
ณ เมรุวัดนิมมานรดี เขตภาษีเจริญ กรุงเทพฯ
วันนี้ (22 มี.ค. 60) เวลา 16.00 น. ที่เมรุวัดนิมมานรดี เขตภาษีเจริญ กรุงเทพฯ พลตํารวจเอก สุวัฒน์ จันทร์อิทธิกุล ผู้ช่วยรัฐมนตรีประจํากระทรวง การพัฒนาสังคมและความมั่นคงของมนุษย์ เป็นประธานงาน "ฌาปนกิจศพผู้สูงอายุ ประจําปี 2560” ของศูนย์พัฒนาการจัดสวัสดิการสังคมผู้สูงอายุบ้านบางแค ให้แก่ผู้สูงอายุที่ไม่ญาติ ที่ถึงแก่กรรมระหว่างเดือนเมษายน 2559 ถึงเดือนกุมภาพันธ์ 2560 จํานวนทั้งสิ้น 23 ราย
พลตํารวจเอก สุวัฒน์ กล่าวว่า กระทรวงการพัฒนาสังคมและความมั่นคงของมนุษย์ (พม.) โดยศูนย์พัฒนาการจัดสวัสดิการสังคมผู้สูงอายุบ้านบางแค กรมพัฒนาสังคมและสวัสดิการ มีหน้าที่ให้การอุปการะเลี้ยงดูผู้สูงอายุทั้งชายและหญิงที่มีอายุ 60 ปี ขึ้นไป เนื่องจากผู้สูงอายุเป็นกลุ่มเป้าหมายกลุ่มหนึ่งที่อยู่ในความดูแลของกระทรวงการพัฒนาสังคมฯ โดยเฉพาะ ผู้สูงอายุที่ยากไร้ ถูกทอดทิ้ง ขาดผู้อุปการะเลี้ยงดู ไม่มีที่อยู่อาศัย หรืออยู่กับครอบครัวไม่มีความสุข กรมกิจการผู้สูงอายุ (ผส.) จะรับอุปการะไว้ในศูนย์พัฒนาการจัดสวัสดิการสังคมผู้สูงอายุบ้านบางแค โดยมีการจัดบริการด้านปัจจัยสี่ คือ ด้านการแพทย์ ด้านสังคม และสังคมสงเคราะห์ เพื่อให้ผู้สูงอายุได้มีคุณภาพชีวิตที่ดีขึ้น สําหรับศูนย์พัฒนาการจัดสวัสดิการสังคมผู้สูงอายุบ้านบางแค มีผู้สูงอายุอยู่ในความดูแล จํานวนทั้งสิ้น 235 คน เมื่อผู้สูงอายุถึงแก่กรรม และไม่มีญาติมารับศพไปประกอบพิธีทางศาสนา กระทรวงการพัฒนาสังคมฯ จะดําเนินการประกอบพิธีทางศาสนาให้ โดยนิมนต์พระสงฆ์สวดอภิธรรมศพ 1 คืน จากนั้น จะนําศพไปเก็บไว้ 1 ปี ที่วัดนิมมานรดี เขตภาษีเจริญ กรุงเทพฯ เพื่อทําการฌาปนกิจศพพร้อมกันในเดือนมีนาคมของทุกปี
พลตํารวจเอก สุวัฒน์ กล่าวต่ออีกว่าว่า สําหรับในปี 2560 ผู้สูงอายุของศูนย์ฯ ผู้สูงอายุบ้านบางแค ถึงแก่กรรม จํานวนทั้งสิ้น 23 ราย โดยจะทําการฌาปนกิจศพพร้อมกัน ทั้งนี้ การจัดงานฌาปนกิจศพผู้สูงอายุ ประจําปี 2560 มีกําหนด จัดขึ้นระหว่างวันที่ 21 – 23 มีนาคม 2560 ณ วัดนิมมานรดี เขตภาษีเจริญ กรุงเทพฯ โดยในวันพุธที่ 23 มีนาคม 2560 ตั้งแต่เวลา 10.30 น. เป็นต้นไป จะเป็นพิธีกรรมทางศาสนา จนถึงเวลา 16.00 น. เป็นพิธีประชุมเพลิง
“ทั้งนี้ กระทรวงการพัฒนาสังคมฯ ขอเชิญผู้มีจิตศรัทธาสามารถไปร่วมพิธีฌาปนกิจศพผู้สูงอายุบ้านบางแค ประจําปี 2560 และร่วมบริจาคทรัพย์ตามศรัทธา ในวัน เวลา และสถานที่ดังกล่าว หรือสอบถามรายละเอียดเพิ่มเติมได้ที่ ศูนย์พัฒนาการจัดสวัสดิการสังคมผู้สูงอายุบ้านบางแค โทร.02-4551-592 หรือ 02-4551-593 และทางเว็บไซต์ www.banbangkhae.go.th” พลตํารวจเอก สุวัฒน์ กล่าวในตอนท้าย
รัฐบาลไทย-ข่าวทำเนียบรัฐบาล-“หม่อมเต่า” ถกสถานประกอบกิจการผลิตบรรจุภัณฑ์พลาสติก รับมือผลกระทบการรณรงค์เลิกใช้ถุงพลาสติก
วันพฤหัสบดีที่ 6 กุมภาพันธ์ 2563
“หม่อมเต่า” ถกสถานประกอบกิจการผลิตบรรจุภัณฑ์พลาสติก รับมือผลกระทบการรณรงค์เลิกใช้ถุงพลาสติก
กระทรวงแรงงาน เชิญผู้ประกอบกิจการผลิตบรรจุภัณฑ์พลาสติก หรือประเภทกิจการในกลุ่มพลาสติก หารือร่วมแสดงความคิดเห็นหรือข้อเสนอแนะเกี่ยวกับการได้รับผลกระทบจากการรณรงค์เลิกใช้ถุงพลาสติก เพื่อหาแนวทางในการช่วยเหลือตามอํานาจหน้าที่ของกระทรวงแรงงาน
หม่อมราชวงศ์จัตุมงคล โสณกุล รัฐมนตรีว่าการกระทรวงแรงงาน เปิดเผยในฐานะประธานการประชุมหารือเพื่อรับฟังความคิดเห็นของผู้ประกอบกิจการผลิตบรรจุภัณฑ์พลาสติกว่า การขับเคลื่อนเรื่องขยะพลาสติก รัฐบาลได้เร่งรัดการดําเนินแผนงานตามโรดแมปการจัดการขยะพลาสติก พ.ศ. 2561 - 2573 มีเป้าหมายลดการใช้พลาสติกแบบใช้ครั้งเดียวทิ้งภายในปี 2565 ด้วยการใช้วัสดุทดแทนที่เป็นมิตรต่อสิ่งแวดล้อม จึงมีการรณรงค์เลิกใช้ถุงพลาสติกเป็นกิจกรรมชื่อ "Everyday Say No To Plastic Bags" จากการบูรณาการร่วมกันของภาครัฐบาล ภาคีเครือข่ายภาคเอกชน ห้างสรรพสินค้า ศูนย์การค้า ซูเปอร์มาร์เก็ต ตลอดจนร้านสะดวกซื้อทั้ง 75 บริษัททั่วประเทศ เพื่อเป็นสัญลักษณ์การขับเคลื่อน ลด ละ เลิกใช้พลาสติกเริ่มจากงดให้บริการถุงพลาสติกหูหิ้ว ตั้งแต่ 1 มกราคม 2563 ที่ผ่านมา นําไปสู่การแก้ปัญหาขยะพลาสติกให้เป็นรูปธรรม จากสถานการณ์ดังกล่าว อาจส่งผลกระทบกับผู้ประกอบกิจการผลิตบรรจุภัณฑ์พลาสติก หรือประเภทกิจการในกลุ่มพลาสติก ซึ่งหากสถานการณ์รุนแรงถึงขั้นเลิกกิจการ ก็อาจส่งผลให้ลูกจ้างตกงาน ดังนั้น จึงได้เชิญมาร่วมกันหารือ รับฟังข้อเสนอแนะ ลดผลกระทบทั้งนายจ้างและลูกจ้าง เพื่อหาแนวทางร่วมกันในการช่วยเหลือตามอํานาจหน้าที่ของกระทรวงแรงงานต่อไป
ด้าน นายอภิญญา สุจริตตานันท์ อธิบดีกรมสวัสดิการและคุ้มครองแรงงาน (กสร.) กล่าวเสริมว่า อุตสาหกรรมที่ประกอบธุรกิจประเภทพลาสติกทั่วประเทศที่มีข้อมูลอยู่ในฐานข้อมูลของกรม มีจํานวนทั้งสิ้น 4,240 แห่ง ลูกจ้าง 284,213 คน ซึ่งการหารือในครั้งนี้ผู้เข้าร่วมประกอบด้วย ผู้แทนจากสมาคมอุตสาหกรรมพลาสติกไทย เจ้าของสถานประกอบกิจการผลิตบรรจุภัณฑ์พลาสติกใน 5 จังหวัดปริมณฑล และพื้นที่กรุงเทพมหานคร ผู้แทนกรมส่งเสริมคุณภาพสิ่งแวดล้อม และผู้แทนจากหน่วยงานในสังกัดกระทรวงแรงงาน รวมทั้งสิ้น 129 คน ซึ่งผลจากการประชุมทําให้ทราบว่าสถานประกอบกิจการส่วนใหญ่ได้เตรียมแผนการรองรับไว้แล้วทั้งในเรื่องเครื่องจักร และกําลังคน โดยกําหนดให้แล้วเสร็จในปี 2565 ตามแผนของโรดแมป แต่หาก การรณรงค์ลดใช้ถุงพลาสติกเร่งรัดเกินไป อาจส่งผลให้สถานประกอบกิจการปรับตัวไม่ทันในด้านงบประมาณของค่าชดเชย หากมีความจําเป็นต้องลดคนงาน ทั้งนี้กรมสวัสดิการและคุ้มครองแรงงานจะได้นําข้อมูลดังกล่าวมาเตรียมมาตรการรองรับที่เหมาะสมต่อไป
รัฐบาลไทย-ข่าวทำเนียบรัฐบาล-กักตัวเอง 14 วัน รับผิดชอบต่อสังคม
วันพุธที่ 1 เมษายน 2563
กักตัวเอง 14 วัน รับผิดชอบต่อสังคม
สังเกตตัวเองกันด้วยนะ
ปลอดภัยทั้งตัวเองและคนรอบข้าง
รัฐบาลไทย-ข่าวทำเนียบรัฐบาล-สธ.เตรียมสร้างโรงพยาบาลสุราษฎร์ธานีสาขาแห่งใหม่ ลดแออัด
วันเสาร์ที่ 24 สิงหาคม 2562
สธ.เตรียมสร้างโรงพยาบาลสุราษฎร์ธานีสาขาแห่งใหม่ ลดแออัด
รัฐมนตรีช่วยว่าการกระทรวงสาธารณสุข  เผยเตรียมสร้างโรงพยาบาลสุราษฎร์ธานีสาขาแห่งใหม่ ภายใต้การบริหารทรัพยากรเดิมเพิ่มเติมคือพื้นที่บริการ พร้อมเพิ่มศักยภาพโรงพยาบาลชุมชน ลดความแออัด ลดการรอคอย
รัฐมนตรีช่วยว่าการกระทรวงสาธารณสุข เผยเตรียมสร้างโรงพยาบาลสุราษฎร์ธานีสาขาแห่งใหม่ ภายใต้การบริหารทรัพยากรเดิมเพิ่มเติมคือพื้นที่บริการ พร้อมเพิ่มศักยภาพโรงพยาบาลชุมชน ลดความแออัด ลดการรอคอย
วันนี้ (24 สิงหาคม 2562) ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข ให้สัมภาษณ์ภายหลังตรวจเยี่ยมการดําเนินงานโรงพยาบาลสุราษฎร์ธานี ว่า กระทรวงสาธารณสุข มีนโยบายให้โรงพยาบาลศูนย์ โรงพยาบาลทั่วไป จัดระบบบริหารจัดการ ระบบบริการ ด้วยเทคโนโลยี เพื่อเพิ่มความสะดวกให้ผู้ป่วย ลดความแออัด ลดรอคอย และได้รับการรักษาใกล้บ้าน ซึ่งโรงพยาบาลศูนย์สุราษฎร์ธานี เป็นโรงพยาบาลศูนย์เชี่ยวชาญด้านโรคหัวใจ อุบัติเหตุ มะเร็ง ทารกแรกเกิด และศูนย์ปลูกถ่ายอวัยวะ มีผู้รับบริการแผนกผู้ป่วยนอก 2,600 คนต่อวัน เพื่อลดความแออัด ทางโรงพยาบาลฯ มีแผนลดความแออัด อาทิ การพัฒนาเครือข่ายปฐมภูมิ คลินิกหมอครอบครัว โรงพยาบาลส่งเสริมสุขภาพตําบล ศูนย์บริการสาธารณสุขเทศบาล 23 แห่ง เป็นด่านหน้าดูแลผู้ป่วยโรคเรื้อรังเบาหวาน ความดันโลหิตสูง ที่ไม่มีภาวะแทรกซ้อน โดยแพทย์เวชศาสตร์ครอบครัว ทําให้สัดส่วนการรับบริการที่เครือข่ายปฐมภูมิใกล้บ้านสูงถึงร้อยละ 70
นอกจากนี้ ยังได้นําระบบเทคโนโลยีมาใช้ในการพัฒนาระบบบริการ เช่น ระบบ Telemedicine ระบบ Queq online เพื่อให้ประชาชนได้รับบริการสะดวกรวดเร็ว รวมทั้งแนวคิด Intermediate Care การเพิ่มศักยภาพโรงพยาบาลชุมชนขนาดใหญ่ 4 ทิศ เพิ่มความเชี่ยวชาญในสาขาที่มีความพร้อมและรับผู้ป่วยกลับ เพื่อให้ผู้ป่วยได้รับการดูแลใกล้บ้าน เช่น รพ.กาญจนดิษฐ์ ผ่าตัดไส้ติ่ง รพ.ไชยาและรพร.ยุพราชเวียงสระ ผ่าตัดโรคกระดูก และสูตินรีเวช รพ.พุนพิน ดูแลผู้ป่วยโรคหลอดเลือดสมองหลังพ้นภาวะวิกฤติ รพ.ท่าโรงช้างและโรงพยาบาลไชยา ดูแลการบาดเจ็บทางสมองและทางด่วนโรคหลอดเลือดสมอง เป็นต้น ที่สําคัญขณะนี้ได้เตรียมการสร้างโรงพยาบาลสุราษฎร์ธานีสาขาแห่งใหม่ ในเนื้อที่ 59 ไร่ อยู่ห่างกัน 8กิโลเมตร ภายใต้การบริหารทรัพยากรเดิมเพิ่มเติมคือพื้นที่บริการ อยู่ในแผนพัฒนาระเบียงเศรษฐกิจภาคใต้
“ยุคนี้เป็นยุคของการเปลี่ยนแปลงที่ทันสมัย ขอให้นําเทคโนโลยีมาใช้ในการบริหารจัดการ การจัดบริการ รวมทั้งการใช้เครือข่าย อสม. เยี่ยมบ้าน แนะนํา รณรงค์ให้ออกกําลังกายเป็นประจําต่อเนื่อง และมีวินัย ร่างกายจะแข็งแรง ลดการเจ็บป่วยเข้าโรงพยาบาล จะช่วยลดความแออัดได้อีกทางหนึ่ง” ดร.สาธิต กล่าว
************************************24 สิงหาคม 2562
รัฐบาลไทย-ข่าวทำเนียบรัฐบาล-รัฐมนตรีช่วยฯ สมชาย เยี่ยมชมการปรับปรุงอาคารนารายณ์ กระทรวงอุตสาหกรรม
วันเสาร์ที่ 15 ธันวาคม 2561
รัฐมนตรีช่วยฯ สมชาย เยี่ยมชมการปรับปรุงอาคารนารายณ์ กระทรวงอุตสาหกรรม
นายสมชาย หาญหิรัญ รัฐมนตรีช่วยว่าการกระทรวงอุตสาหกรรม เยี่ยมชมการปรับปรุงอาคารนารายณ์
วันนี้ (15 ธันวาคม 2561) นายสมชาย หาญหิรัญ รัฐมนตรีช่วยว่าการกระทรวงอุตสาหกรรม เยี่ยมชมการปรับปรุงอาคารนารายณ์ เพื่อเป็น สถานที่สําหรับใช้รับประทานอาหารที่ สะอาด ถูกสุขลักษณะ ของข้าราชการ และเจ้าหน้าที่กระทรวงอุตสาหกรรม โดยมี นายสุรพล ชามาตย์ รองปลัดกระทรวงอุตสาหกรรม และนางรวีวรรณ อุตรนคร ผู้อํานวยการกองกลาง นําเยี่ยมชม
รัฐบาลไทย-ข่าวทำเนียบรัฐบาล-รู้หรือไม่! การดื่มเครื่องดื่มแอลกอฮอล์ในปริมาณมากภายในเวลาสั้น ๆ อาจทำให้เกิดภาวะแอลกอฮอล์เป็นพิษเฉียบพลัน ซึ่งอันตรายถึงชีวิตได้
วันพฤหัสบดีที่ 26 กันยายน 2562
รู้หรือไม่! การดื่มเครื่องดื่มแอลกอฮอล์ในปริมาณมากภายในเวลาสั้น ๆ อาจทําให้เกิดภาวะแอลกอฮอล์เป็นพิษเฉียบพลัน ซึ่งอันตรายถึงชีวิตได้
..
#ไทยคู่ฟ้า จากกรณีการเสียชีวิตของพริตตี้สาวที่มีปริมาณแอลกอฮอล์ในร่างกายสูงกว่า 400 มิลลิกรัมเปอร์เซนต์ รู้หรือไม่! การดื่มเครื่องดื่มแอลกอฮอล์ในปริมาณมากภายในเวลาสั้น ๆ อาจทําให้เกิดภาวะแอลกอฮอล์เป็นพิษเฉียบพลัน ซึ่งอันตรายถึงชีวิตได้ เนื่องจากแอลกอฮอล์จะฤทธิ์กดระบบประสาทส่วนกลาง ที่มีผลต่อการทํางานของระบบต่าง ๆ ในร่างกาย
สัญญาณบ่งบอก คือ พูดไม่ชัดหรือพูดไม่รู้เรื่องอย่างหนัก อาเจียน หายใจผิดปกติ ตัวเย็น ผิวหนังซีดหรือกลายเป็นสีม่วง หมดสติ และหากมีภาวะสุราเป็นพิษรุนแรง อาจเกิดอาการชัก โคม่า สมองถูกทําลาย และเสียชีวิตในที่สุด
ดังนั้น หากเพื่อนหรือคนรอบข้างมีอาการดังกล่าว ให้รีบนําส่งโรงพยาบาลโดยเร็ว หรือดูแลเบื้องต้นโดยพยายามปลุกให้ตื่นและพยุงให้อยู่ในท่านั่ง ให้ดื่มน้ําเปล่าถ้าสามารถดื่มได้ ทําให้ร่างกายอบอุ่น แต่หากผู้ป่วยเป็นลมหมดสติ ให้จัดนอนในท่านอนตะแคง และคอยสังเกตอาการจนกว่ารถพยาบาลจะไปรับ
สุดท้าย...หากดื่มอย่างมีสติ ไม่ว่าปาร์ตี้บ่อยแค่ไหนรับรองว่าไม่มีเรื่องให้เสียใจภายหลังอย่างแน่นอนครับ
รัฐบาลไทย-ข่าวทำเนียบรัฐบาล-สธ.ส่งแพทย์ ทันตแพทย์ เภสัชกรจบใหม่กว่า 3,000 คน ดูแลสุขภาพประชาชน
วันพุธที่ 16 พฤษภาคม 2561
สธ.ส่งแพทย์ ทันตแพทย์ เภสัชกรจบใหม่กว่า 3,000 คน ดูแลสุขภาพประชาชน
กระทรวงสาธารณสุข ส่งแพทย์ ทันตแพทย์ เภสัชกรจบใหม่กว่า 3,000 คนกระจายทํางานในพื้นที่ ฝากทุกคนทํางานยึดวิสัยทัศน์กระทรวง MOPH เป็นแนวทางการดําเนินงาน มีประชาชนเป็นศูนย์กลาง พร้อมปรับตัวเข้ากับผู้ร่วมงาน ยอมรับความหลากหลาย ทํางานอย่างเสียสละ
กระทรวงสาธารณสุข ส่งแพทย์ ทันตแพทย์ เภสัชกรจบใหม่กว่า 3,000 คนกระจายทํางานในพื้นที่ ฝากทุกคนทํางานยึดวิสัยทัศน์กระทรวง MOPH เป็นแนวทางการดําเนินงาน มีประชาชนเป็นศูนย์กลาง พร้อมปรับตัวเข้ากับผู้ร่วมงาน ยอมรับความหลากหลาย ทํางานอย่างเสียสละ
วันนี้ (16 พฤษภาคม 2561) ที่ศูนย์แสดงสินค้าและการประชุมอิมแพค เมืองทองธานี จ.นนทบุรี ศาสตราจารย์คลินิก เกียรติคุณ นายแพทย์ปิยะสกล สกลสัตยาทร รัฐมนตรีว่าการกระทรวงสาธารณสุข พร้อมด้วยนายแพทย์เจษฎา โชคดํารงสุข ปลัดกระทรวงสาธารณสุข เป็นประธานพิธีเปิดอบรมปฐมนิเทศและเลือกสถานที่ปฏิบัติงาน พร้อมมอบนโยบายแก่แพทย์ ทันตแพทย์ และเภสัชกร ผู้ให้สัญญาชดใช้ทุนของกระทรวงสาธารณสุข ประจําปี 2561 จํานวน 3,020 คน ประกอบด้วย แพทย์ 2,070 คน ทันตแพทย์ 600 คน และเภสัชกร 350 คน เพื่อให้มีความพร้อมในการปฏิบัติงานในพื้นที่ เข้าใจแนวทางการดําเนินงานตามนโยบายรัฐบาลและกระทรวงสาธารณสุขในการดูแลสุขภาพประชาชน
ศาสตราจารย์คลินิก เกียรติคุณ นายแพทย์ปิยะสกล กล่าวว่า รัฐบาลมีเจตนารมณ์ที่จะให้คนไทยทุกคนมีสุขภาพดี กระทรวงสาธารณสุขจึงได้พัฒนาคุณภาพระบบบริการ เพื่อให้ประชาชน เข้าถึงบริการ ลดแออัด ลดการรอคอย ซึ่งแพทย์ ทันตแพทย์ และเภสัชกรที่จบใหม่ ถือเป็นตัวแทนของกระทรวงสาธารณสุข ที่ได้รับเกียรติไปดูแลประชาชนทั้งด้านร่างกายและจิตใจในพื้นที่ห่างไกล และต้องทํางานร่วมกับสหวิชาชีพ จึงขอให้ทุกคนยึดหลักตามวิสัยทัศน์กระทรวง MOPH เป็นแนวทางการดําเนินงาน ประกอบด้วย M : Masteryเป็นนายตนเอง ชนะใจตนเองรับผิดชอบในวิชาชีพ เป็นผู้นําด้านสุขภาพที่ดี O : Originality สรรค์สร้างสิ่งใหม่ ใช้เทคโนโลยี สร้างนวัตกรรมที่เป็นประโยชน์ต่อประชาชนP : People centered ใส่ใจประชาชน ยึดประชาชนเป็นศูนย์กลางในการทํางาน สื่อสารสร้างความเข้าใจที่ถูกต้อง ลดปัญหาการถูกฟ้องร้อง H: Humility ปฏิบัติตัวอ่อนน้อม ถ่อมตน นอกจากนี้ยังต้องปรับตัวให้เข้ากับผู้ร่วมงาน และทํางานงานอย่างเสียสละ จะสามารถทํางานร่วมกันได้กับทุกสถาบัน ทุกวิชาชีพอย่างมีความสุข โดยผู้บริหารทุกระดับพร้อมที่จะช่วยเหลือและดูแลเป็นอย่างดีเพราะเป็นครอบครัวเดียวกัน
นายแพทย์เจษฎา โชคดํารงสุข ปลัดกระทรวงสาธารณสุข กล่าวว่า กระทรวงสาธารณสุข ได้วางแผนการผลิตบุคลากรทางการแพทย์ในภาพรวมของประเทศร่วมกับกระทรวงศึกษาธิการ เพื่อให้เหมาะสมกับความต้องการในอนาคตที่เป็นสังคมผู้สูงอายุ และการเจ็บป่วยด้วยโรคเรื้อรังที่เพิ่มมากขึ้น พร้อมทั้งเน้นการรับนักเรียนจากพื้นที่ เพื่อให้กลับไปทํางานในภูมิลําเนามากยิ่งขึ้น ทั้งโครงการผลิตแพทย์เพิ่มเพื่อชาวชนบท (CPIRD) และโครงการกระจายแพทย์หนึ่งอําเภอหนึ่งทุน (ODOD) เพื่อให้เพียงพอ ประชาชนมีความเท่าเทียมในการเข้าถึงบริการทางการแพทย์ที่มีคุณภาพ การปฐมนิเทศแพทย์ ทันตแพทย์และเภสัช ของกระทรวงสาธารณสุขครั้งนี้ เน้นการแลกเปลี่ยนเรียนรู้ประสบการณ์ของแพทย์ ทันตแพทย์และเภสัชจากรุ่นพี่ เกิดสัมพันธภาพ และเป็นเครือข่ายในการปฏิบัติงาน รวมทั้งได้เลือกสถานที่ปฏิบัติงานตามที่ต้องการ ทั้งนี้ ข้อมูลบุคลากรด้านสาธารณสุข ปี 2559 มีแพทย์ทํางานในสังกัดกระทรวงสาธารณสุข 17,673 คน ทันตแพทย์ มี 4,956 คน เภสัชกร 8,943 คน
********************** 16 พฤษภาคม 2561
รัฐบาลไทย-ข่าวทำเนียบรัฐบาล-กสร. พร้อมให้บริการรับคำร้องผ่านอินเตอร์เนต 1 ม.ค. 61 นี้
วันอังคารที่ 26 ธันวาคม 2560
กสร. พร้อมให้บริการรับคําร้องผ่านอินเตอร์เนต 1 ม.ค. 61 นี้
กรมสวัสดิการและคุ้มครองแรงงาน พร้อมให้บริการของขวัญปีใหม่ ยื่นคําร้องออนไลน์ 1 มกราคม 2561 สะดวก รวดเร็ว ลูกจ้างลดค่าใช้จ่าย ได้รับการคุ้มครองสิทธิเหมือนเดิม
นายอนันต์ชัย อุทัยพัฒนาชีพ อธิบดีกรมสวัสดิการและคุ้มครองแรงงาน (กสร.) เปิดเผยว่า พล.ต.อ. อดุลย์ แสงสิงแก้ว รัฐมนตรีว่าการกระทรวงแรงงาน ได้มอบของขวัญปีใหม่ให้แก่พี่น้องผู้ใช้แรงงาน 9 ชิ้น ภายใต้แนวคิด 9 ชื่นบาน แรงงานชื่นใจ โดยในส่วนของกสร.เป็นการเปิดให้บริการรับคําร้อง ผ่านอินเตอร์เน็ตทางเว็บไซต์ของกรมสวัสดิการและคุ้มครอง ซึ่งจะเปิดใช้บริการตั้งแต่ 1 มกราคม 2561 เป็นต้นไป โดยลูกจ้างที่ประสงค์จะใช้สิทธิยื่นคําร้องกับพนักงานตรวจแรงงานตามพระราชบัญญัติคุ้มครองแรงงาน พ.ศ. 2541 แต่เดิมต้องมายื่นคําร้อง ณ สํานักงานสวัสดิการและคุ้มครองแรงงานในวันและเวลาราชการ เพื่อเป็นการอํานวยความสะดวก ลดภาระการเดินทางและประหยัดค่าใช้จ่ายให้กับลูกจ้าง กสร. ได้พัฒนาระบบการรับคําร้องเบื้องต้นเกี่ยวกับสิทธิได้รับเงินทางอินเทอร์เน็ตขึ้น เพื่อให้ลูกจ้างสามารถยื่นคําร้องได้ทุกที่ ทุกเวลาผ่านเว็บไซด์ของกรมสวัสดิการและคุ้มครองแรงงาน www.labour.go.th เสมือนมายื่นคําร้องด้วยตนเอง เมื่อเจ้าหน้าที่ได้รับคําร้องแล้ว จะดําเนินการตามขั้นตอนของกฎหมายโดยเร็วพร้อมประสานให้ลูกจ้างรับทราบผลผ่านทางอีเมล์ของลูกจ้าง ซึ่งลูกจ้างสามารถทราบขั้นตอนและผลการดําเนินการด้วย
อธิบดีกสร. กล่าวเพิ่มเติมว่า การให้บริการยื่นคําร้องผ่านอินเตอร์เน็ตจะช่วยให้ลูกจ้างสามารถเข้าถึงบริการของภาครัฐมากยิ่งขึ้น และช่วยให้ลูกจ้างได้รับการคุ้มครองตาม กฎหมายคุ้มครองแรงงานได้อย่างทั่วถึง สําหรับข้อมูลของลูกจ้างที่ยื่นผ่านเว็บไซต์ของกรมสวัสดิการและคุ้มครองแรงงานนั้นจะเป็นความลับไม่มีการเปิดเผยแต่อย่างใด ทั้งนี้ กสร. ตั้งเป้าว่าจะมีผู้ใช้บริการในระยะแรกไม่น้อยกว่าร้อยละ 10 ของจํานวนลูกจ้างที่ยื่นคําร้องกับพนักงานงานตรวจแรงงาน ณ สํานักงานสวัสดิการและคุ้มครองแรงงานโดยตรง
รัฐบาลไทย-ข่าวทำเนียบรัฐบาล-กรุงไทยมองเศรษฐกิจไทยปีนี้โตไม่เกิน 4.5%  มั่นใจในเชิงคุณภาพยังขยายตัวดี
วันพุธที่ 21 พฤศจิกายน 2561
กรุงไทยมองเศรษฐกิจไทยปีนี้โตไม่เกิน 4.5%  มั่นใจในเชิงคุณภาพยังขยายตัวดี
Krungthai Macro Research คาดเศรษฐกิจไทยปีนี้โตไม่เกิน 4.5% ซึ่งเป็นระดับที่เคยประเมินไว้ก่อนหน้านี้ และเป็นในทิศทางเดียวกับ สคช. มั่นใจเศรษฐกิจไทยในเชิงคุณภาพยังขยายตัวดี โดยเฉพาะการลงทุนภาครัฐและการผลิตภาคอุตสาหกรรม
Krungthai Macro Research คาดเศรษฐกิจไทยปีนี้โตไม่เกิน 4.5% ซึ่งเป็นระดับที่เคยประเมินไว้ก่อนหน้านี้ และเป็นในทิศทางเดียวกับ สคช. มั่นใจเศรษฐกิจไทยในเชิงคุณภาพยังขยายตัวดี โดยเฉพาะการลงทุนภาครัฐและการผลิตภาคอุตสาหกรรม เผยภาคการผลิตของจีนจะอยู่ในภาวะที่ชะลอตัวจนถึงไตรมาส 1 ของปี 2562 เป็นอย่างน้อย และประเมินว่า ธปท.จะขึ้นดอกเบี้ยนโยบาย 0.25% ต่อปี ในเดือน ธ.ค.นี้
ดร.พชรพจน์ นันทรามาศ ผู้อํานวยการฝ่ายอาวุโส สายงาน Global Business Development and Strategy ธนาคารกรุงไทย เปิดเผยว่า จากที่สํานักงานคณะกรรมการพัฒนาเศรษฐกิจและสังคมแห่งชาติ (สคช.) รายงานเศรษฐกิจไทยในไตรมาส 3 ว่าเติบโต 3.3% และคาดว่าทั้งปีจะเติบโตราว 4.2% นั้น ในส่วนของ Krungthai Macro Research เห็นว่าเศรษฐกิจไทยปีนี้จะเติบโตไม่เกิน 4.5% และเป็นไปในทิศทางเดียวกับ สคช. หลังจากตัวเลขจีดีพีในไตรมาส 3 ต่ํากว่าช่วงครึ่งปีแรกค่อนข้างมาก ซึ่งส่วนหนึ่งเกิดจากตัวเลขภาคการเกษตรติดลบ อันเป็นผลจากช่วงครึ่งปีแรกที่ขยายตัวค่อนข้างสูงตามสภาพอากาศเอื้ออํานวย และเป็นเพียงปัจจัยชั่วคราว อย่างไรก็ตาม มองว่าเศรษฐกิจไทยในเชิงคุณภาพยังดีอยู่ โดยการลงทุนภาครัฐและการผลิตภาคอุตสาหกรรมยังขยายตัวดี และการส่งออกกลับมาขยายตัวได้ดีที่ 8.7% ในเดือนตุลาคม ดังนั้นตัวเลขจีดีพีที่ออกมา จึงไม่ได้สะท้อนว่าเศรษฐกิจชะลอลงอย่างน่าเป็นห่วงแต่อย่างใด
“อย่างไรก็ตาม จะเริ่มเห็นผลกระทบจากสงครามการค้าระหว่างสหรัฐฯกับจีน ในช่วงไตรมาส 4 ถึงครึ่งแรกของปี 2562 และอยากให้จับตาเศรษฐกิจของจีนที่ชะลอตัวลง และค่าเงินหยวนอ่อนค่าลงด้วย ซึ่งจะทําให้จีนนําเข้าสินค้าลดลง โดยในเดือนตุลาคมที่ผ่านมาไทยส่งออกไปจีนขยายตัวเพียง 3% เท่านั้น ต่ํากว่าส่งออกไปตลาดเอเชียอื่นๆ เช่น ญี่ปุ่น และกลุ่มประเทศอาเซียน ที่ขยายตัวได้ถึง 18.7% และ 21.8% คาดการณ์ว่า ภาคการผลิตของจีนจะอยู่ในภาวะที่ชะลอตัวจนถึงไตรมาส 1 ของปี 2562 เป็นอย่างน้อย เพราะมีความเสี่ยงที่สหรัฐฯ จะปรับอัตราภาษีนําเข้าจาก 10% เป็น 25% สําหรับสินค้าจีนมูลค่า 2 แสนล้านดอลลาร์สหรัฐฯ ซึ่งจะส่งผลกระทบต่อการส่งออกของจีน แต่หากว่าไม่มีการปรับขึ้นภาษีนําเข้าเพิ่มเติมจากที่ได้ประกาศไปแล้ว ภาคการผลิตของจีนจะมีสัญญาณกระเตื้องขึ้นได้ในช่วงไตรมาส 2 ของปี 2562”
ดร.พชรพจน์ นันทรามาศ ประเมินต่อไปว่า ธนาคารแห่งประเทศไทย (ธปท.) จะปรับอัตราดอกเบี้ยนโยบายขึ้น 0.25% ต่อปี ในการประชุมคณะกรรมการนโยบายการเงิน (กนง.) เดือนธันวาคมนี้ เนื่องจากตัวเลขจีดีพีที่ออกมาไม่ได้บ่งบอกว่าเศรษฐกิจได้เริ่มเข้าสู่ภาวะชะลอตัว และคาดว่าธปท.ยังคงให้น้ําหนักกับการรักษาเสถียรภาพของระบบการเงิน และต้องการเพิ่มขีดความสามารถในการทํานโยบายในอนาคต ซึ่งสะท้อนจากการลงคะแนนในการประชุมกนง.ครั้งล่าสุด เมื่อวันที่ 14 พฤศจิกายนที่ผ่านมา มีคณะกรรมการเห็นควรให้ปรับขึ้นอัตราดอกเบี้ยนโยบายเพิ่มจาก 2 เสียง เป็น 3 เสียง
ฝ่ายสื่อสารองค์กรและภาพลักษณ์
โทร. 0-2208-4178